ลุยสืบทรัพย์หนี้ลิเบอร์ตี้ฯลั่น1ปีได้คืน
ผู้ชำระบัญชีเดินหน้าเคลียร์ทรัพย์สินลิเบอร์ตี้ประกันภัย คาดไม่ถึงปีเจ้าหนี้ได้เงินคืน
9 ส.ค. 2554

ผู้ชำระบัญชีเดินหน้าเคลียร์ทรัพย์สินลิเบอร์ตี้ประกันภัย คาดไม่ถึงปีเจ้าหนี้ได้เงินคืน
นายสมนึก พุ่มไฉยา ผู้ชำระบัญชี บริษัท ลิเบอร์ตี้ประกันภัย เปิดเผยว่า จากการเข้าไปสำรวจทรัพย์สินเบื้องต้นของบริษัท ลิเบอร์ตี้ประกันภัย พบว่าตัวอาคารและพื้นที่ของสำนักงานใหญ่คงมีมูลค่ามากสุดประมาณ 400-600 ล้านบาท ซึ่งหากแปลงเป็นเงินสดได้ จะทำให้สามารถนำเงินไปชำระหนี้สินที่มีอยู่ประมาณ 232 ล้านบาทได้ โดยไม่จำเป็นต้องถึงขั้นตอนฟ้องร้องดำเนินคดีล้มละลายกับบริษัท และยังมีเงินเหลือคืนให้กับผู้ถือหุ้นอีก เพราะหากเข้าสู่ขบวนการล้มละลาย กว่าเจ้าหนี้จะได้เงินคืนอาจต้องใช้เวลาถึง 10 ปี
“ผมได้คุยกับเจ้าของลิเบอร์ตี้แล้วว่า จะทำหน้าที่อย่างเป็นธรรมที่สุด ซึ่งระหว่างนี้ใน 90 วัน บริษัทก็ยังมีสิทธิยื่นฟ้องศาลปกครองได้ และผมก็ยังจะไม่ขายทรัพย์อะไรทั้งสิ้น จนกว่าศาลปกครองจะมีคำสั่งอะไรออกมา” นายสมนึก กล่าว
นายสมนึก กล่าวว่า ได้ให้สัญญากับกระทรวงการคลังว่าจะใช้เวลาดำเนินการชำระบัญชีให้เสร็จภายใน 1 ปี และนำเงินไปชำระคืนให้กับเจ้าหนี้ได้ ซึ่งหลังจากนี้ผู้ชำระบัญชีก็ต้องเข้าไปสำรวจบัญชีทรัพย์สินของบริษัทอย่างละเอียดอีกครั้ง รวมถึงการเข้าไปเจรจากับธนาคารพาณิชย์ที่รับจำนองที่ดินและอาคารสำนักงานใหญ่ของลิเบอร์ตี้ประกันภัยด้วยมูลค่าหนี้ประมาณ 100 ล้านบาทด้วย